Document ID: 31998D0535

Odločba Komisije
z dne 3. septembra 1998
o skupnem tehničnem predpisu za prizemni letalski telekomunikacijski sistem (TFTS)
(notificirana pod dokumentarno številko K(1998) 2378)
(Besedilo velja za EGP)
(98/535/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Evropskega parlamenta in Sveta 98/13/ES z dne 12. februarja 1998 v zvezi s telekomunikacijsko terminalsko opremo in opremo satelitskih zemeljskih postaj,vključno z medsebojnim priznavanjem njune skladnosti [1], in zlasti druge alinee člena 7(2) Direktive,
ker je Komisija sprejela ukrep, ki opredeljuje tip telekomunikacijske terminalske opreme, za katero se zahteva skupni tehnični predpis, in s tem povezano izjavo o področju uporabe, v skladu s prvo alineo člena 7(2);
ker naj se sprejmejo ustrezni usklajeni standardi ali deli standardov za izvajanje bistvenih zahtev, ki jih je treba preoblikovati v skupne tehnične predpise;
ker je za zagotovitev neprekinjenega dostopa na trge za proizvajalce treba omogočiti prehodne določbe v zvezi z opremo, odobreno v skladu z nacionalnimi predpisi o odobritvi tipa;
ker je bil predlog v skladu s členom 29(2) predložen Odboru za odobritev telekomunikacijske opreme (ACTE);
ker je skupni tehnični predpis, sprejet s to odločbo, v skladu z mnenjem Odbora za odobritev telekomunikacijske opreme,
SPREJELA NASLEDNJO ODLOČBO:
Člen 1
1. Ta odločba se uporablja za terminalsko opremo, ki je namenjena priključevanju na javno telekomunikacijsko omrežje in sodi na področje uporabe usklajenega standarda iz člena 2(1).
2. Ta odločba uvaja skupni tehnični predpis, ki zajema tehnične lastnosti, zahteve za električni in mehanski vmesnik ter protokol za krmiljenje dostopa, ki ga zagotavlja terminalska oprema, s katero je mogoče in jo proizvajalec ali njegov zastopnik nameni za uporabo v prizemnem letalskem telekomunikacijskem sistemu (TFTS).
Člen 2
1. Skupni tehnični predpis vključuje usklajeni standard, ki ga je pripravil ustrezni standardizacijski organ in pri tem, kolikor je mogoče, upošteval bistvene zahteve iz člena 5 Direktive 98/13/ES. Sklicevanje na standard je določeno v Prilogi.
2. Terminalska oprema iz te odločbe ustreza skupnemu tehničnemu predpisu iz odstavka 1, izpolnjuje bistvene zahteve iz člena 5(a) in (b) Direktive 98/13/ES ter zahteve vseh drugih veljavnih direktiv, zlasti direktiv Sveta 73/23/EGS [2] in 89/336/EGS [3].
Člen 3
Priglašeni organi, pristojni za izvajanje postopkov iz člena 10 Direktive 98/13/ES, v zvezi s terminalsko opremo iz člena 1(1) te odločbe, uporabijo ali zagotovijo uporabo usklajenega standarda iz Priloge po začetku veljavnosti te odločbe.
Člen 4
1. Nacionalni predpisi o odobritvi tipa opreme, zajete v usklajenem standardu iz Priloge, se po treh mesecih od začetka veljavnosti te odločbe ne uporabljajo več.
2. Terminalska oprema, odobrena na podlagi takih nacionalnih predpisov o odobritvi tipa, se lahko še naprej daje na trg in uporablja.
Člen 5
Ta odločba je naslovljena na države članice.
V Bruslju, 3. septembra 1998

Labels: 7
12
8